Tartu Veeriku Kool

**Tartu Veeriku Kool** on põhikool Tartus. 

Koolis on 1.–9. klass. 

1. septembril 1987 avati kakskeelne **Tartu 17. 8-klassiline kool**. Õppetööd alustas 528 õpilast, kellest 93 olid vene õppekeelega, ning 29 õpetajat. Kooli esimene direktor oli Valentina Ritsing.

2004. aastast juhtis kooli direktor Ruth Ahven.

2023. aasta septembrist on direktor Evald Sepp.

1. septembrist 1992 läksid vene õppekeelega õpilased üle Puškini gümnaasiumisse, õppekeeleks jäi ainult eesti keel ja kool nimetati ümber Tartu Veeriku Kooliks. Õpilasi oli 524.

Tartu linna koolivõrgu reorganiseerimine põhjustas õpilaste arvu kasvu: 2013. aastal oli koolis 424 õpilast, 2024. aastal 778 õpilast, 2025. aasta septembris 739. Sellega seoses on rohkem ka õpetajaid ning kasutusele on võetud uusi tänapäevaselt sisustatud klassiruume. 

Veeriku koolis õpetati alates 1994. aastast õpetatud süvendatult inglise keelt. 2010. aasta sügisest said inglise keelt õppida kõik esimese klassi õpilased kolm tundi nädalas mängides, lauldes ja meisterdades. Alates 3. klassist toimus keeleõpe tasemerühmades. Teise võõrkeele õpe algas 4. klassist. 7. klassist oli võimalik soovijatel saksa keelt õppida.  

Õppekava muutuse tulemusel õpitakse inglise keelt alates 2.  klassist. 4. klassist jagatakse õpilased temporühmadesse, mis tagab paremini kõikide laste võimaluse võimetekohaselt keelt omandada. B-võõrkeele õpe algab 5. klassist ja B-keelena on õpilastel võimalik õppida vene, saksa või hispaania keelt (alates 2023/2024. õa). 

Progümnaasiumi osas (7.–9. klass) õpitakse matemaatikat tasemerühmades: edasijõudnute rühm annab hea ettevalmistuse gümnaasiumi reaalharus jätkamiseks. Õpilaste keskkonna- ja loodusehuvi toetatakse õppekäikude ja projektõppega.

2007. aastast oli kasutusel e-kool, 2015. aastast Stuudiumi e-keskkond.

2008. aastast kuulub Veeriku kool tervist edendavate koolide hulka. 

Kool kuulub ka Liikuma Kutsuva Kooli võrgustikku.

2009. aastast tegeldakse koolis süsteemselt väärtuskasvatusega. 2011. aastal pälvis kool Tartu Ülikooli eetikakeskuse väärtusarendustöö konkursil esikoha ja tiitli "Väärtuskasvatuskool 2011", 2014. aastal tunnustuse "Hea kooli rajaleidja 2014", haridus- ja teadusministeeriumi programmi Eesti ühiskonna väärtusarenduse diplomi "Hea kool kui kiusamisvaba kool 2014", 2024. aastal "Hea kooli edendaja" tiitli. 

Tasakaalus hoitakse ka nutiseadmete kasutamise õppetöös ning õpilaste loovuse, eneseväljendus- ja suhtlusoskuse arendamine. 2015. aastal võitis kool Samsungi Digipöörde programmi. Et hoida tasakaalus digivahendite kasutamist ja sotsiaalsete oskuste arengut, ei kasutata B-korpuses, kus asuvad klassid 1.-4., vahetundides digivahendeid.

Õpilased on saavutanud auhinnalisi kohti piirkonna ja vabariigi füüsika-, loodusteaduste-, keemia- ja emakeeleolümpiaadidel, ajalooviktoriinidel, spordivõistlustel ja loomekonkurssidel. Edukalt on kooli ja Eesti riiki esindatud vabariiklikel ja rahvusvahelistel füüsika ja loodusteaduste olümpiaadidel.

Kooli hästi toimiv tugisüsteem on võimaldanud õpilaste individuaalsusega arvestamist. Koolis on loodud mitmeid väikeklasse. 

Koolis pööratakse suurt tähelepanu huvitegevusele, mis toetab õppekava täitmist ja annab õpilastele mitmekesiseid eneseteostuse võimalusi. Populaarsemad on robootika, käsitöö, rahvatants, koorilaul, näitering, kokandus. Koolis saab tegeleda korv-, võrk- ja jalgpalliga, saalihokiga. Enamik kooli huviringidest töötab oma kooli õpetajate juhendamisel.

Kooli traditsioonide hulka kuuluvad aktused, ainenädalad, kõnekoosolekud ja muud ühistegevused (isadepäeva tähistamine koos peredega, kodanikupäeva kõnekoosolek, jõuluetendused, vabariigi aastapäeva kõnekoosolek, emadepäevale pühendatud kevadkontsert jne). 

Veeriku koolist saavad põhikooli õpilased lisaks headele ainealastele teadmistele ka ürituste korraldamise ja vastutuse kandmise kogemusi.

## Viited

## Välislingid
*Tartu Veeriku Kooli koduleht